<classify> WAKATI wasichana 520 wakikimbia majumbani kwao kukwepa kukeketwa, watuhumiwa 60 wa ukeketaji wamekamatwa na kuswekwa lupango. Wasichana waliokimbia ni wa tarafa ya Ingwe, wilayani Tarime mkoani Mara.Wasichana hao, wakiwamo 55 wa wilaya ya Kurya East, Kenya wamejisalimisha Kituo cha Kanisa Katoliki Masanga. Aidha, makazi ya wachungaji wawili wa makanisa ya EAGP, Joseph Marwa na la PAG , Stephen Nyamosi, kijiji cha Kangariani yameharibiwa baada ya kuvamiwa na wananchi waliochukizwa nao. Pamoja na hayo, sherehe za ukeketaji wilaya ya Tarime kwa sasa zinaendelea katika tarafa ya Ingwe.Mkuu wa Mkoa wa Mara, Adam Malima na wa Wilaya ya Tarime, Mtemi Msafiri na Kamati zao za Ulinzi za Usalama walitembelea Kituo cha Kanisa Katoliki Masanga kinachowahifadhi wasichana hao.Akiwa kituoni hapo, Malima aliagiza kukamatwa kwa wahusika wote wa ukeketaji.Watuhumiwa hao 60 walikamatwa tarafa ya Ingwe wakidaiwa kushawishi, kula njama na kufanya ukatili kwa watoto wa kike.Aidha Malima alisema wanaendelea na msako wa kudhibiti vitendo hivyo ambavyo alisema vimepitwa na wakati na vinawaathiri watoto wa kike katika mahitaji ya mwili na kuwapa shida wakati wa kujifungua. DC Msafiri alisema watawachukulia hatua kali wale wote wanaowajeruhi na kukeketa watoto wa kike.  <topic>: KITAIFA 